**A Magyarországi Evangélikus Egyház gyülekezeteinek**

*Így most ti is szomorúak vagytok, de ismét meglátlak majd titeket, és örülni fog a szívetek, és örömötöket senki sem veheti el tőletek.* (Jn 16,22)

**Kedves Szolgatársak, szeretett Testvérek!**

Lelkészek és Gyülekezetvezetők!

A fóti Kántorképző Intézet nevében köszöntjük az evangélikus gyülekezeteket Cantate vasárnap közeledtével. Legyen a Lélek által átjárt egyházi zene olyan örömünk, amelyet senki nem vehet el tőlünk, ez elevenítse meg istentiszteleti életünket!

Kérjük, imádkozzanak a kántorképzőért és az egyházzenéért április 24-i istentiszteleteiken. Tájékoztassák a fiatalságot és a zenészeket a nyári kántorképzők lehetőségeiről. Ha lehet, támogassák anyagilag is a zenében tehetséges ifjak fóti tanulmányait. S számítunk arra, hogy a Cantate vasárnapi offertóriummal segítik a kántorképzőben folyó munkát. Köszönjük előre is!

Örömmel számolunk be arról, hogy a 2013–2014. közötti felújítási és bővítési munkálatok eredményeit élvezhettük az elmúlt évben. Sok áldásos alkalom helyszíne lehetett ismét a fóti Mandák villa, a Kántorképző Intézet épülete. Köszönjük a sok támogatást, és örülünk annak, hogy több gyülekezeti és ifjúsági csoport tartotta hitmélyítő alkalmait nálunk.

Nyári tanfolyamaink idén is 17 naposak. A részvételi díj 40.000.- Ft (oktatással és teljes ellátással)

1. tanfolyam: június 23. – július 9. *dr. Bence Gábor*

2. tanfolyam: július 14–30. *Németh Sándor*

3. tanfolyam: augusztus 2–18. *dr. Kertész Botond*

Részletek a <http://kantorkepzo.lutheran.hu/381nyaritanfolyamok> oldalon.

**Jelentkezési határidő: május 27.!**

De inkább minél hamarabb, nehogy valaki lemaradjon a létszám betöltése miatt.

A tanfolyamok egyszerre szolgálnak hitmélyítő táborként és kántori tanfolyamként. Így a már konfirmált fiatalok alkotják a résztvevők zömét, a célzott korosztály a 12-25 évesek. Az oktatók is többnyire fiatalok.

A gyülekezetekben szolgáló kántorokat összegyűjtő találkozó szervezése folyamatban van.

A téma felelőse, *dr. Ecsedi Zsuzsa* kéri, hogy

küldjék el kántoruk elérhetőségeit az **ezsu@lutheran.hu** címre!

Ezzel nagyon megkönnyítenék a személyes kapcsolatfelvételt, ami nélkül ma a jó kezdeményezések sem működnek!

A kántorképzés a tanév idején is folytatódik: novembertől áprilisig szombatonként tartjuk bejárásos tanfolyamunkat – „téli tanfolyam” húsz tanítási nappal –; ez alkalmat ad a huzamosabb gyakorlásra, az elmélyültebb haladásra és intézetünk vizsgáinak letételére.

Idén, az április 9-én megtartott vizsgánkon *Bajnóczi Bence, Remenár Pál* és *Tüzes Marcell Sámuel* kántori oklevelet, *Bohunka Dávid* kántori bizonyítványt, *Lipták Márk Róbert* segédkántori bizonyítványt érdemelt ki.

Figyelmükbe ajánljuk a kántorképző

– honlapját: **kantorkepzo.lutheran.hu,** valamint

– Facebook oldalát: **https://www.facebook.com/evangelikus.kantorkepzointezet/?ref=ts&fref=ts**

A Facebookon inkább aktuális információkat, a honlapon pedig állandóan frissülő egyházzenei segédanyagot találnak: korálkíséreteket, orgona-előjátékok és kórusművek kottáit. Képeket is láthatnak épületeinkről, termeinkről.

Zenei munkatársaink: *Ecsedi Zsuzsa* és *Pócs Miklós* örömmel segítenek egyházzenei kérdésekben, a kántori tevékenység megszervezésében. Levelezési címünk: [**kantorkepzo@lutheran.hu**](mailto:kantorkepzo@lutheran.hu)

A szállást kérő gyülekezeti csoportokat *Sohan László* gondnokunk szervezi (egyszerre akár három csoport is elfér épületeinkben). Elérhetősége: +36 20 8247682.

Áldott szolgálatot kívánunk! Kívánjuk, hogy hitünk által újuljon meg éneklésünk, s az éneklés segítse mindig hitünk megújulását. Erős vár a mi Istenünk!

Szeretettel:

dr. Bence Gábor, az intézet vezetője

Fót, 2015. április 13.